钦定古今图书集成/理学汇编/文学典/第118卷 > 易三接
## 钦定古今图书集成/理学汇编/文学典/第118卷 > 易三接

按《零陵县志》：“三接，字康侯，别号暇斋，府庠生。天姿颖
敏，好学不倦，凡经史子集，稗官内典，罔不搜览披阅，
考订精详，每有独得，不袭俗儒常语。弱冠能诗，力追
作者，直溯初盛，而浸淫于汉魏。复喜柴桑，得撮其神
髓。每一篇出，人争诵焉。善举子业，有先辈风，屡试不
利，后即弃去，惟以诗古文自负。遨游山水，与二三友”
人按迹追寻，务探其奥，著《零陵山水志》。又刚介弗屈，
非其友不友。声迹简亢，高自许可，当道求一面不可
得。好善疾恶，本于天性，即古人亦不轻假借也。有《暇
斋咏古诗》《永州野史略》《忠鬼录》诗集。晚有志于圣学，
会万吉人开讲濂溪书院，康侯与唐穉纯进讲，座中
击节叹赏不置，学者称为“康侯先生。”卒年六十三。著
述甚富，家贫无力缮写刊布。有侄名份，悉收藏之。份
亦勤学好修，家贫，能养亲宁己，不娶而为其弟娶。份
死，《康侯集》仍散失矣。